Mi lenne, ha létezne pirula vagy oltás,
amely sebeinket olyan gyorsan begyógyítaná,
mint a náthát?
Manapság operációt vagy balesetet követően
heteket töltünk kórházban;
hegek és fájdalmas mellékhatások maradnak,
mert képtelenek vagyunk regenerálódni, vagy ép szerveket újranöveszteni.
Olyan anyag megalkotásán dolgozom,
amely az immunrendszert új szövetek létrehozására utasítja.
Mint ahogyan az oltások kórokkal szembeni küzdelemre utasítanak,
kiképezhetnénk immunrendszerünket
szöveteket létrehozására és gyorsabb sebgyógyításra.
Testrészek újranövesztése talán varázslatnak tűnik,
de megannyi élőlény képes erre.
Néhány gyík újranöveszti a farkát,
az egyszerű szalamandra képes regenerálni a végtagját,
és még mi, emberek is újra tudjuk növeszteni a májunkat,
miután több mint a felét elveszítettük.
Hogy ez a varázslat közelebb kerüljön a valósághoz,
azt vizsgálom, hogyan képes testünk az immunrendszerünket utasítani
sebgyógyításra és szövetképzésre.
Immunrendszerünk védi meg testünket a veszélyektől:
a térden lévő karcolástól kezdve egészen az orrmelléküreg-fertőzésekig.
Immunológus vagyok,
és mivel tudom, hogyan működik testünk védekezőrendszere,
a vágások és horzsolások begyógyulásához szükséges fő elemeket
meg tudtam állapítani.
Az izomvisszanyerés céljából
jelenleg tesztelt anyagoknál megfigyeltük,
hogy sérült izom kezelését követően
nagy számban fordultak elő immunsejtek
a kérdéses anyagban és a környező izomban.
Ez esetben az immunsejtek
a baktériummal való harc helyett
a sérüléshez rohannak.
Felfedeztem, hogy egy különleges típusú immunsejt,
az ún. helper T-sejt,
jelen van a beültetett anyagban,
és nélkülözhetetlen a sebgyógyuláshoz.
Mint amikor a gyerek eltöri a ceruzáját,
és szigszalaggal próbálja összeragasztani,
meg tudunk mi is gyógyulni,
bár lehet, hogy nem a legjobb módon,
mert hegek azért maradnak.
Ha nincsenek meg ezek a helper T-sejtek,
egészséges izom helyett
izmunk zsírsejteket termel,
és ha zsír van az izmunkban, az nem olyan erős.
De az immunrendszerünket használva
testünk hegek nélkül gyógyulhatna,
és úgy nézne ki, mint a sérülés előtt.
Olyan anyagok kifejlesztésén dolgozom,
amelyek az immunválasz módosításával jelzik:
"növessz új szövetet!".
Tudjuk, hogy az immunrendszer minden esetben reagál
a testünkbe ültetett anyagokra.
Ez igaz a szívritmus-szabályozóktól az inzulinpumpákon át
a mérnökök által új szövetek építésére használt anyagokig.
Mikor ezt az anyagot mint valami vázat a testbe helyezem,
az immunrendszer fehérjékből és sejtekből álló kis környezetet hoz létre,
ezek az őssejtjeink viselkedését változtatják meg.
Amilyen hatással van az időjárás a napi tevékenységünkre:
kimegyünk-e futni, vagy otthon maradva
egy egész sorozatot megnézünk a Netflixen,
az immunkörnyezet is hatással van
őssejtjeink növekedésére és fejlődésére.
Ha rossz jelzéseket kapunk,
nevezzük őket Netflix-jelzéseknek,
akkor zsírsejtjeink lesznek izmok helyett.
A vázak különféle anyagból épülnek fel:
műanyagból, természetes alapú anyagokból,
változó vastagságú nanoszálakból,
többé-kevésbé lyukacsos szivacsokból,
különböző sűrűségű gélekből.
Idővel a kutatók azt is elérhetik,
hogy jelzéseket adjanak le az anyagok.
Más szóval, megszervezhetjük a sejtek Broadway-showját azzal,
hogy a megfelelő színpadot, szereplőket és kelléket biztosítjuk,
amelyek más szövetekre cserélhetők.
Mint a producer, aki megváltoztatná
a Nyomorultakat a Rémségek kicsiny boltjára.
Más-más típusú jelzéseket kombinálok,
amelyek mutatják, hogyan reagál testünk a regenerálódás során a sérülésekre.
A jövőben hegképződést ki nem váltó sebtapasszal,
formázható izomtöltőanyaggal vagy akár sebgyógyító vakcinával is találkozhatunk.
Ez nem azt jelenti, hogy már holnap olyanok leszünk, mint Logan.
Valószínűleg még a jövő héten sem.
De ezekkel az előnyökkel
és együttműködve az immunrendszerünkkel,
olyan termékek jelenhetnek meg a piacon,
amelyek segítenék a testünket a regenerálódásban,
és talán egy nap még a szalamandrákkal is felvehetnénk a versenyt.
Köszönöm a figyelmet.
(Taps)